ระเบียบคณะกรรมการข้าราชการฝ่ายศาลปกครอง ว่าด้วยเงินค่าตอบแทนพิเศษสำหรับตำแหน่งพนักงานคดีปกครอง (ฉบับที่ 2) พ.ศ. 2556
ระเบียบคณะกรรมการข้าราชการฝ่ายศาลปกครอง
ระเบียบคณะกรรมการข้าราชการฝ่ายศาลปกครอง
ว่าด้วยเงินค่าตอบแทนพิเศษสำหรับตำแหน่งพนักงานคดีปกครอง
(ฉบับที่ ๒)
พ.ศ. ๒๕๕๖
 

โดยที่เป็นการสมควรแก้ไขเพิ่มเติมระเบียบคณะกรรมการข้าราชการฝ่ายศาลปกครอง
ว่าด้วยเงินค่าตอบแทนพิเศษสำหรับตำแหน่งพนักงานคดีปกครอง เพื่อให้ครอบคลุมการลาประเภทต่าง
ๆ ตามระเบียบและสอดคล้องกับมติคณะรัฐมนตรีที่ส่วนราชการต่าง ๆ ถือปฏิบัติ

อาศัยอำนาจตามความในมาตรา ๘๔ วรรคหนึ่ง (๙) และ (๑๒)
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
คณะกรรมการข้าราชการฝ่ายศาลปกครองจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า
ระเบียบคณะกรรมการข้าราชการฝ่ายศาลปกครอง
ว่าด้วยเงินค่าตอบแทนพิเศษสำหรับตำแหน่งพนักงานคดีปกครอง (ฉบับที่ ๒) พ.ศ. ๒๕๕๖

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในข้อ
๗ ของระเบียบคณะกรรมการข้าราชการฝ่ายศาลปกครอง ว่าด้วยเงินค่าตอบแทนพิเศษสำหรับตำแหน่งพนักงานคดีปกครอง
พ.ศ. ๒๕๕๔ และให้ใช้ความต่อไปนี้แทน
ข้อ ๗ พนักงานคดีปกครองผู้ใดปฏิบัติหน้าที่หลักของตำแหน่งที่ได้รับแต่งตั้งไม่เต็มเดือนในเดือนใด
ให้ได้รับเงินค่าตอบแทนพิเศษสำหรับเดือนนั้นตามส่วนของจำนวนวันที่ได้ดำรงตำแหน่งและปฏิบัติหน้าที่หลักของตำแหน่งดังกล่าว
แต่ถ้าในเดือนใดไม่ได้ปฏิบัติหน้าที่หลักของตำแหน่งที่ได้รับแต่งตั้ง
ไม่มีสิทธิได้รับเงินค่าตอบแทนพิเศษสำหรับเดือนนั้น เว้นแต่ในกรณีดังต่อไปนี้
(๑) กรณีลาป่วย
ให้ได้รับเงินค่าตอบแทนพิเศษระหว่างลาได้ในปีงบประมาณหนึ่งไม่เกินหกสิบวันทำการ
(๒) กรณีลาคลอดบุตร
ให้ได้รับเงินค่าตอบแทนพิเศษระหว่างลาได้ไม่เกินเก้าสิบวัน
(๓) กรณีลากิจส่วนตัว
ให้ได้รับเงินค่าตอบแทนพิเศษระหว่างลาได้ในปีงบประมาณหนึ่งไม่เกินสี่สิบห้าวันทำการ
แต่สำหรับในปีแรกที่เข้ารับราชการ
ให้ได้รับเงินค่าตอบแทนพิเศษระหว่างลาได้ไม่เกินสิบห้าวันทำการ
(๔) กรณีลาพักผ่อนประจำปี
ให้ได้รับเงินค่าตอบแทนพิเศษระหว่างลาได้ไม่เกินระยะเวลาที่ผู้นั้นมีสิทธิลาพักผ่อนประจำปีตามที่กำหนดไว้ในระเบียบว่าด้วยการลา
(๕) กรณีลาอุปสมบทในพระพุทธศาสนาหรือลาไปประกอบพิธีฮัจญ์ ณ
เมืองเมกกะ ประเทศซาอุดีอาระเบีย
ซึ่งมิใช่เป็นการลาภายในระยะเวลาสิบสองเดือนแรกที่เข้ารับราชการในสำนักงานศาลปกครองและตั้งแต่เริ่มรับราชการยังไม่เคยลาอุปสมบทในพระพุทธศาสนาหรือยังไม่เคยลาไปประกอบพิธีฮัจญ์
ณ เมืองเมกกะ ให้ได้รับเงินค่าตอบแทนพิเศษระหว่างลาได้ไม่เกินหกสิบวัน
(๖) กรณีลาไปเข้ารับการตรวจเลือกหรือเข้ารับการเตรียมพล
ให้ได้รับเงินค่าตอบแทนพิเศษระหว่างลาได้ไม่เกินหกสิบวัน
(๗) กรณีลาไปฝึกอบรมหรือดูงาน
ให้ได้รับเงินค่าตอบแทนพิเศษระหว่างลาได้ไม่เกินหกสิบวัน
(๘) กรณีการอุปสมบทในพระพุทธศาสนาที่คณะรัฐมนตรีมีมติเป็นกรณีพิเศษ
โดยไม่ให้ถือเป็นวันลาของข้าราชการ
ให้ได้รับเงินค่าตอบแทนพิเศษระหว่างเวลาดังกล่าวได้ไม่เกินหกสิบวัน
(๙) กรณีการลาไปช่วยเหลือภริยาที่คลอดบุตร
ให้ได้รับเงินค่าตอบแทนพิเศษระหว่างลาเฉพาะวันลาที่มีสิทธิได้รับเงินเดือนระหว่างลาตามกฎหมายหรือระเบียบว่าด้วยการนั้น
(๑๐) กรณีการลาไปฟื้นฟูสมรรถภาพด้านอาชีพ
ให้ได้รับเงินค่าตอบแทนพิเศษระหว่างลาได้ไม่เกินหกสิบวัน

ข้อ ๔ พนักงานคดีปกครองซึ่งลาไปช่วยเหลือภริยาที่คลอดบุตรหรือลาไปฟื้นฟูสมรรถภาพด้านอาชีพตั้งแต่วันที่ระเบียบคณะกรรมการข้าราชการฝ่ายศาลปกครอง
ว่าด้วยการลาของข้าราชการฝ่ายศาลปกครอง (ฉบับที่ ๒) พ.ศ. ๒๕๕๕ ใช้บังคับ
ให้ได้รับเงินค่าตอบแทนพิเศษระหว่างลาได้ตามที่กำหนดในข้อ ๗ (๙) หรือ (๑๐)
ของระเบียบคณะกรรมการข้าราชการฝ่ายศาลปกครอง ว่าด้วยเงินค่าตอบแทนพิเศษสำหรับตำแหน่งพนักงานคดีปกครอง
พ.ศ. ๒๕๕๔ ซึ่งแก้ไขเพิ่มเติมโดยระเบียบนี้ แล้วแต่กรณี


ประกาศ
ณ วันที่ ๔ กันยายน พ.ศ. ๒๕๕๖
หัสวุฒิ
วิฑิตวิริยกุล
ประธานศาลปกครองสูงสุด
ประธานกรรมการข้าราชการฝ่ายศาลปกครอง




ปริยานุช/ผู้จัดทำ
๒๓ กันยายน
๒๕๕๖

ปณตภร/ผู้ตรวจ
๒๖ กันยายน
๒๕๕๖



[๑] ราชกิจจานุเบกษา
เล่ม ๑๓๐/ตอนที่ ๘๓ ก/หน้า ๔/๒๐ กันยายน ๒๕๕๖